Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyása nyomán módosított egységes dokumentum közzététele

(2019/C 420/13)

Az Európai Bizottság a 664/2014/EU felhatalmazáson alapuló bizottsági rendelet 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást (1).

E kisebb jelentőségű módosítás jóváhagyására irányuló kérelem a Bizottság DOOR adatbázisában tekinthető meg.

EGYSÉGES DOKUMENTUM

„NOCCIOLA DEL PIEMONTE”/„NOCCIOLA PIEMONTE”

EU-szám: PGI-IT-0305-AM03 – 2019.4.5.

OEM ( ) OFJ (X)

1. Elnevezés

„Nocciola del Piemonte”/„Nocciola Piemonte”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Nocciola del Piemonte” vagy „Nocciola Piemonte” oltalom alatt álló földrajzi jelzéssel kizárólag a „Tonda Gentile Trilobata” mogyorófajta termését jelölik. Termése gömbölyded vagy részben gömbölyded, háromkaréjos, mérete nem különösebben egyenletes, átmérője jórészt 17 és 21 mm között változik, héja közepes vastagságú, közepesen erős mogyorószínű, a csúcsnál kevésbé fényes és kiterjedten pihék borítják, számos, nem feltűnő csíkkal. Magjának alakja változó (gömbölyded, tetraéder alakú, olykor tojásdad), színe a héjénál sötétebb, többnyire rostok borítják, felülete ráncos, többé-kevésbé mély árkokkal, mérete nem annyira egyenletes, mint a héjas mogyoróé, a maghéj közepes vastagságú és pörkölésnél kiválóan leválasztható, szerkezete tömör, ropogós. Íze és aromája nagyon kellemes és tartós, hozama tisztításkor 40–50 %.

A „Nocciola del Piemonte” vagy „Nocciola Piemonte” oltalom alatt álló földrajzi jelzéssel ellátott terméknek az alábbi árufajták valamelyikébe kell tartoznia:

egész, héjas mogyoró: a mogyoróültetvényen leszedett, idegen anyagoktól rostálással megtisztított, a huzamosabb tartósság érdekében megfelelően kiszárított gyümölcs;

héj nélküli mogyoró: egész, a héjszínnél sötétebb, a rostokkal borított maghéj által fedett gyümölcs,

melyről fizikai úton eltávolításra került a héj;

pörkölt mogyoró: egész vagy kismértékben tört, pörkölt gyümölcs, melyről a külső maghéj részben vagy teljes egészében eltávolításra került;

aprított mogyoró: pörkölt egész vagy tört mogyoróból őrléssel előállított termék, melynek részecskenagysága az őrlés mértékének függvénye, de mindenképpen 1 mm és 12 mm közötti;

mogyoróliszt: pörkölt egész vagy tört mogyoróból őrléssel előállított termék, melynek részecskenagysága az őrlés mértékének függvénye, de mindenképpen 250 mikrométer és 1 mm közötti;

mogyorópaszta: pörkölt egész vagy tört mogyoróból őrléssel előállított termék, melynek részecskenagysága az őrlés mértékének függvénye, de mindenképpen 250 mikrométernél kisebb.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

A mogyorót a 4. pontban körülhatárolt földrajzi területen, az elismert felügyeleti szerv által rendszeresített és vezetett jegyzékben szereplő mogyoróültetvényeken termesztik. Az egytörzsű vagy többtörzsű cserjék ültetési sűrűsége 200–500 cserje/hektár. A nemzeti elismerésről szóló, 1993. december 2-i rendelet hatálybalépését megelőzően létrehozott ültetvények esetében 650 cserje/hektár ültetési sűrűség engedélyezett; az ültetvényeket tilos megújítani, kihalás, illetve kivágás esetén pedig az új ültetvény ültetési sűrűségének 200 és 500 cserje/hektár közé kell esnie.

A maximális hozam minden esetben egységesen 3 500 kg/hektár.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Nocciola del Piemonte” vagy „Nocciola Piemonte” értékesítése az alábbiak szerint történik:

a) a héjas mogyoró esetében: a kereskedelmi forgalomba hozatal valamennyi szintjének megfelelő vászonzsákokban, illetve csomagolatlan formában is, de csak az első – azaz a termelő által a csomagoló és/vagy feldolgozóegység üzemeltetőjének történő – értékesítés alkalmával;

b) a tisztított, pörkölt, őrölt és finomított mogyoró esetében: élelmiszerként történő felhasználásra alkalmas csomagolásban. A b) pontban körülírt termék csak előrecsomagolt, illetve értékesítéskor csomagolásra kerülő formában hozható forgalomba. A héjas termést legkésőbb a betakarítást követő év december 31-ig be kell csomagolni.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson fel kell tüntetni a „Nocciola del Piemonte” vagy „Nocciola Piemonte”, és az „Indicazione geografica protetta” (oltalom alatt álló földrajzi jelzés) vagy „IGP” (OFJ) feliratot. A héjas vagy tisztított termés esetében fel kell tüntetni a csomagban lévő mogyoró betakarítási évét.

A héjas, pörkölt és/vagy őrölt mogyoró címkéjén fel kell tüntetni az OFJ termék közösségi logóját.

A „Nocciola del Piemonte” vagy „Nocciola Piemonte” élelmiszer-összetevőként történő felhasználása esetén az élelmiszer címkéjén szerepelnie kell a „prodotto ottenuto esclusivamente da »Nocciola del Piemonte« o »Nocciola Piemonte«” (kizárólag „Nocciola del Piemonte” mogyoróból vagy „Nocciola Piemonte” mogyoróból készült termék) vagy a „solo con »Nocciola del Piemonte« o »Nocciola Piemonte« IGP” (csak „Nocciola del Piemonte” vagy „Nocciola Piemonte” OFJ felhasználásával készült) feliratnak.

A csomagoláson a „delle Langhe” (Langhe régióból) felirat is feltüntethető, ha a mogyoró kizárólag a Langhe régióban lévő földrajzi területen található mogyoróültetvényekről származik, amely Cuneo és Asti megye következő településeit foglalja magában:

Cuneo megye:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella és Verduno;

a következő települések esetében: Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro és Novello: a hegyrajzilag a Tanaro folyó jobb partján fekvő földrajzi terület;

a következő települések esetében: Castelnuovo di Ceva és Ceva e Priero: a hegyrajzilag a Cevetta-patak jobb oldalán elterülő és a Tanaro folyóval való összeömlési helyig terjedő földrajzi terület; innentől kezdve: a hegyrajzilag a Tanaro folyó jobb partján fekvő földrajzi terület.

Asti megye:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame és Vesime;

Canelli és Calamandrana település esetében: a Belbo-patak jobb oldalán elterülő földrajzi terület.

A „Nocciola del Piemonte” vagy „Nocciola Piemonte” elnevezéshez a „Tonda Gentile Trilobata” fajtanéven kívül további kiegészítő megnevezés vagy jelző nem társítható.

4. A földrajzi terület tömör meghatározása

A „Nocciola del Piemonte” vagy „Nocciola Piemonte” elnevezésű mogyoró előállítási területe teljes egészében Piemont régióban, az Alessandria, Asti, Biella, Cuneo, Novara, Torino és Vercelli megyéhez tartozó termelő települések területén található.

5. Kapcsolat a földrajzi területtel

A „Nocciola del Piemonte” vagy „Nocciola Piemonte” mogyoró előállítási területét 150–800 m tengerszint feletti magasságokon elhelyezkedő dombságok vagy hegyvidékek jellemzik, de idetartoznak a területen megtalálható völgyaljai és hegyaljai területek is. A tekintélyes (nagyjából évi 900 mm) csapadék, valamint a meglehetősen meredek lejtők miatt a talaj termékenysége, a szervesanyag-tartalmat és ásványi tápanyagokat tekintve a területen jellemzően alacsony. Az említett jellemzők az előállítási területen a piemonti régió többi területéhez képest sajátos éghajlati és talajviszonyok kialakulásának kedveznek, amelyek között a „Tonda Gentile Trilobata” fajta kiváló minőségben terem.

A piemonti mogyoróültetvényeken a XIX. századtól kezdődően egészen napjainkig kizárólag a „Tonda Gentile Trilobata” fajtát termesztik, melynek közepes vastagságú maghéja pörkölésnél kiválóan leválasztható, szerkezete tömör és ropogós, aromája és íze tartós és nagyon kellemes. Az édesiparban az alábbi tulajdonságok miatt keresik és kedvelik a „Nocciola del Piemonte” vagy „Nocciola Piemonte” mogyorót: a termés gömbölyded vagy részben háromkaréjos formája, a hosszúkás termések elhanyagolható mennyisége, kedvező, akár 50 %-ot is elérő tisztítási hozam, magas pörkölési hozam és kiváló hámozhatóság.

A „Nocciola del Piemonte” vagy „Nocciola Piemonte” terméket a „Tonda Gentile Trilobata” fajtából nyerik; csak a körülhatárolt földrajzi területre jellemző magas csapadékmennyiségnél, és alacsony termékenységű talajon fejlődnek ki azok a minőségi és érzékszervi tulajdonságok, amelyeknek köszönhetően ez a mogyorófajta méltán hírnévre tett szert. Jó híre miatt a múltban a fajtát nem egyszer próbálták más olasz mogyorótermesztő vidékeken is meghonosítani, de az erőfeszítések hiábavalónak bizonyultak, mert ha meghonosodott is, minőségi és érzékszervi tulajdonságai rendre eltértek a származási helyén tapasztalt tulajdonságoktól. Már a XIX. század közepétől ismertek voltak a földrajzi területen termesztett „Nocciola del Piemonte” vagy „Nocciola Piemonte” mogyorónak azok az értékes érzékszervi tulajdonságai, melyeknek köszönhetően a piemonti édesiparban vitathatatlan hírnévre tett szert. A XIX. század második felében, az első olasz és külföldi édesipari üzemek megjelenésével Piemontban virágzásnak indult a mogyorókereskedelem. Az akkor összességében még néhány ezer mázsa éves termésből héjas mogyorót a főként csokoládégyártással foglalkozó helyi édesipari kisüzemek vásárolták fel, és a tisztítást maguk az üzemek végezték. A „Nocciola del Piemonte” vagy „Nocciola Piemonte” kivételes érzékszervi tulajdonságai nyomán Olaszországban és külföldön egyaránt nagyon gyorsan jó hírnévre tett szert az érintett vállalkozások körében. A terméket már a XX. század elején is számos európai és nem európai országba – Svájcba, Németországba, Belgiumba, Hollandiába, Chilébe, Salvadorba és Japánba – is exportálták.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető az alábbi internetes oldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” (OEM, OFJ és HKT termékek) menüpontra, végül a „Disciplinari di produzione all’esame dell’UE” (Az uniós vizsgálatnak alávetett termékleírások) pontra kattintva.

(1) HL L 179., 2014.6.19., 17. o.